Ida Auken (S), 2013-04-02:
Mange tak.
Jeg vil gerne takke ordførerne for indlæggene.
Det er rigtigt, at formålet med den her lov er at forenkle og gøre det nemmere og billigere for kommunerne at administrere på natur- og miljøområdet, og derfor bidrager lovforslaget til en forenkling og en afbureaukratisering af reglerne.
Det er en forenkling, som indgår i regeringens aftale med KL om kommunernes økonomi for 2013.
Nu er Dansk Folkepartis ordfører godt nok gået, men han fik det til at lyde, som om kommunerne var meget negativt indstillet over for det her lovforslag, men der må jeg jo sige, at det sådan set er en udmøntning af en aftale med kommunerne.
Det er vigtigt, at vi bruger de midler, vi har, så vi får mest muligt ud af det til gavn for natur og miljø.
Derfor er regelforenkling også vigtigt for mig, når vi samtidig kan gøre det uden i væsentlighed at sænke beskyttelsesniveauet.
Vi aftalte derfor bl.a., at den kommunale administration på vand- og naturområdet skal lettes for i alt 60 mio. kr. i perioden indtil 2015.
Indtil videre er regeringen og Kommunernes Landsforening blevet enige om forenklingsinitiativer for i alt ca. 30 mio. kr., som dette lovforslag er med til at udmønte.
Lovforslaget er samtidig udtryk for, at regeringen har tillid til, at kommunerne kan forvalte deres ansvar inden for rammerne af det kommunale selvstyre, og det er også et udtryk for regeringens ønske om, at den offentlige styring i højere grad har fokus på resultater frem for proceskrav, så kommunerne sikres frihed til at bestemme, hvordan opgaveløsningen bedst tilrettelægges.
Kommunerne har ønsket en forenkling af deres opgaver i henhold til vandforsyningsloven, vandløbsloven og kvalitetsstyringsloven.
Derfor foreslår vi, at kommunerne ikke længere skal indberette resultaterne af det tekniske tilsyn med vandværker til Miljøministeriet.
Kommunerne skal fortsat indberette oplysninger om f.eks. vandkvalitet og vandmængder, så der bliver stadig fulgt meget nøje med i vores drikkevandskvalitet, og vi sikrer, at danskerne også fremover kan nyde godt af at have noget af verdens bedste drikkevand.
Vi forenkler også kommunernes pligt til at underrette Sundhedsstyrelsen om afgørelser på vandforsyningsområdet.
Samtidig ophæves Sundhedsstyrelsens faste adgang til at klage over alle afgørelser på vandforsyningsområdet, og det skyldes bl.a., at Sundhedsstyrelsen har udnyttet denne mulighed minimalt i de sidste 10 år.
Styrelsen kan selvfølgelig stadig klage, hvis de har en væsentlig individuel interesse i en sag.
Endelig foreslår vi at ophæve kvalitetsstyringsloven.
Det betyder – hold fast! – at det bliver frivilligt for kommunerne, om de vil opretholde et kvalitetsstyringssystem og i hvilken form, hvilket jo ikke er noget, der umuliggør kvalitetsstyring, eller om de vil sikre den nødvendige kvalitet i opgaveløsningen på natur- og miljøområdet på en anden måde.
Så kort sagt skal lovforslaget gøre det både nemmere og billigere for kommunerne at administrere på natur- og miljøområdet, og jeg er meget villig til at se positivt på et udvalg, der går konstruktivt ind i arbejdet og måske har nogle forslag til, hvordan man kan imødekomme nogle af de her ting uden at skabe unødigt bureaukrati.
Og vi må jo bare huske, at det altid er lidt nervepirrende for os herinde på Christiansborg at afbureaukratisere.
Det lyder så let, men når vi så skal gøre det, skal vi jo vise, at vi faktisk har tillid til, at tingene kan fungere derude.
Det er det, vi gør med det her lovforslag, og jeg vil håbe, at et bredt flertal her i Folketinget kan se, at der faktisk er grund til at sige, at kommunerne er kommet rigtig langt i forhold til at skulle løse en del af de her meget svære natur- og miljøopgaver, og at man kan sikre kvalitetsstyring på andre måder end med meget detaljerede lovgivningsmæssige proceskrav.